
РЕПУБЛИКА БЪЛГАРИЯ
Заместник-министър на земеделието и храните


………………………………………
………………………… 20…… г.

ОДОБРИЛ,
МИНИСТЪР:
Д-Р ГЕОРГИ ТАХОВ 
ДО
МИНИСТЪРА НА ЗЕМЕДЕЛИЕТО И ХРАНИТЕ
Д-Р ГЕОРГИ ТАХОВ


ДОКЛАД
от Янислав Янчев – заместник-министър на земеделието и храните


Относно: Проект на Наредба за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година

УВАЖАЕМИ ГОСПОДИН ТАХОВ,
На основание чл. 66 във връзка с чл. 65, т. 3 от Закона за подпомагане на земеделските производители, внасям за одобряване проект на Наредба за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 
2023 – 2027 година.

Причини, които налагат приемането на акта
Прилагането на интервенциите в лозаро-винарския сектор, включени в Стратегическия план за развитие на земеделието и селските райони на Република България за периода 2023 – 2027 година, започна от 16 октомври 2023 г. В резултат на изминалия пълен цикъл от тяхното прилагане за една финансова година, проведени на тази база процедури по сертифициране на разходите от изпълнителна агенция „Сертификационен одит на средствата от европейските земеделски фондове“ и стартирана процедура по трето изменение на Стратегическия план, се налага приложимата нормативна уредба да бъде изменена и допълнена. 
В проекта е предвиден задължителен минимален срок на правните основания за ползване на парцелите, върху които ще се изпълняват дейности по интервенция „Преструктуриране и конверсия на лозя“ (5 календарни години, следващи годината на планираната крайна дата за изпълнение на проекта). Това се налага с цел сигурност и обоснованост на одобрените разходи и планираното изпълнение на дейностите за периода на мониторинг. В същата интервенция е включен текст за предоставяне на оценка на съвместимостта съгласно Закона за биологичното разнообразие, когато парцелите попадат в защитени зони.
По интервенция „Инвестиции в лозаро-винарския сектор“ е изменен текстът, касаещ финансирането на съдове за съхранение на вино, като с промяната отпада извикването за определени материали, от които да са изработени съдовете. По този начин производителите ще могат да съобразяват своята технология на производство с наложените тенденции в съвременното винопроизводство.
По същата интервенция е предвиден текст за предоставяне на документ за собственост или договор за наем на трактор, когато се финансира прикачен инвентар за обработка на лозето, а при финансиране на дрон за наблюдение или селскостопански дрон - регистрация на оператор на безпилотно летателно средство. Предвидено е и ограничение на допустимия брой дронове, които могат да бъдат подпомогнати – по един дрон от вид за стопанство (селскостопански или за наблюдение). 
Предвидено е и разходите за строително-монтажни работи по интервенция „Инвестиции в лозаро-винарския сектор“ и интервенция „Инвестиции в екологични съоръжения“ да се възстановяват на база референтни цени, определени от изпълнителния директор на Държавен фонд „Земеделие“, както и другите допустими разходи за екологични съоръжения, ако за тях са налични референтни цени. 
Съгласно Закона за въвеждане на еврото в Република България е направено изменение в максималните размери на заявените разходи по проектите по интервенциите, като таваните са посочени в евро, а където са определени пределни цени, стойностите са и в двете валути – лев и евро.
В проекта на наредба са заложени и други промени, които са по-скоро технически и целят оптимално прилагане и на интервенциите. Удължени са и някои срокове за административна обработка от страна на Държавен фонд „Земеделие“ (на етап плащане), което се налага от реалната необходимост за прилагане на всички административни процедури за финализиране на работата в срок.

Цели 
С изменението и допълнението на наредбата ще се осигури оптимизирана правна рамка за прилагане на интервенциите в лозаро-винарския сектор. Ще бъдат отстранени някои неясноти в текстовете на наредбата, както и ще се постигне по-добро управление на средствата от Европейския фонд за гарантиране в земеделието.

Очаквани резултати от прилагането на акта
Гарантиране на по-ефективно прилагане на интервенциите в лозаро-винарския сектор и по-добро управление на средствата от Европейския фонд за гарантиране в земеделието.

Финансови и други средства, необходими за прилагането на новата уредба
Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за неговите адресати. 
Финансирането на интервенциите в лозаро-винарския сектор ще бъде в рамките на определения за сектора бюджет.

Анализ за съответствие с правото на Европейския съюз
Проектът на Наредба не съдържа разпоредби, транспониращи актове на институциите на Европейския съюз, поради което не е приложена таблица на съответствието с правото на Европейския съюз.

Информация за проведените обществени консултации
На основание чл. 26, ал. 3 и 4 от Закона за нормативните актове проектът на доклад (мотиви) и проектът на Наредба са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни. 
В изпълнение на чл. 26, ал. 5 от Закона за нормативните актове справката за отразяване постъпилите предложения и становища от проведената обществена консултация по проекта, заедно с обосновка за неприетите предложения е публикувана на интернет страницата на Министерството на земеделието и храните и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН ТАХОВ,
Във връзка с гореизложеното и на основание чл. 66 във връзка с чл. 65, т. 3 от Закона за подпомагане на земеделските производители, предлагам да одобрите Наредбата за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година.

	Приложениe: 
	1. Наредба за изменение и допълнение на Наредба № 14 от 2023 г. за условията и реда за предоставяне на финансова помощ по интервенциите в лозаро-винарския сектор, включени в Стратегическия план за развитие на земеделието и селските райони за периода 2023 – 2027 година;
2. Справка за отразяване на становищата, постъпили при съгласуването на проекта;
3. Постъпили становища;
4. Справка за отразяване на получените предложения и становища от проведената обществена консултация;
5. Получени предложения и становища от проведената обществена консултация.

